《湖南参议宋与道奉祠归崇安里中赋此以别》
宋代·张栻

忆昔岁丙寅，束书从吾翁。驱车服岭南，弭节湟江东。

湟江地僻左，穷年少过从。邂逅倾盖友，一笑蛮烟空。

秋水泛孤艇，春郊支短筇。琴书适有馀，酬唱写不供。

岂惟吾曹欢，固足愉亲容。日月遽如许，于今再星终。

中间亦会面，别去复转蓬。归来洞庭野，乃此相迎逢。

回首叹风树，欲语悲填胸。爱君坚忍姿，凛凛霜后松。

徐公真有常，意味与曩同。而我学不进，长大加愚蠢。

幸蒙故人惠，苦语相磨砻。梅霖涨宿潦，行李何匆匆。

自云洞庭乐，远胜千户封。将儿更抱孙，綵衣映谖丛。

搜奇萃图刻，考古罗彝钟。知君颇挟此，讵信诗能穷。

同里有佳人，抱独环堵中。未妨閒暇日，更共讨论功。

它时有新得，为寄冥飞鸿。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。